neonikotinoider
Neonikotinoider er en gruppe af kemiske stoffer som er udviklet til anvendelse som insekticider. Midler med neonikotinoider er bredspektrede og meget virksomme mod skadevoldende insekter og er derfor blandt de mest anvendte insekticider i verden. Anvendelsen omfatter landbrug, gartneri, havebrug, golfbaner m.m. og desuden som aktivt stof i flue- og myremidler og i midler mod lus og lopper hos dyr. Det aktive stof minder kemisk om nikotin, deraf navnet, som betyder 'nyt nikotin'.
Neonikotinoiderne virker på nervesystemet specifikt hos insekter, men har også en vis giftvirkning overfor fugle. Der har desuden været observeret bestandsnedgange for dyr, som er afhængige af insekter som føde. Dette kædes sammen med den meget omfattende brug af neonikotinoider i insektbekæmpelse. EU har forbudt al anvendelse af de fleste af stofferne undtagen i lukkede væksthussystemer pga. uønsket skadevirkning på honningbier, vilde bier og andre bestøvere.